Peluza Sud Steaua, la Dinamo - UTA Arad? Măsurile anunțate de Jandarmerie
Meciul dintre Dinamo București și UTA Arad poate fi urmărit vineri, de la ora 20:00, și se va desfășura pe arena "Arcul de Triumf".
Meciul dintre Dinamo și UTA Arad va avea o miză specială pentru ambele echipe. Arădenii au nevoie de o victorie, dar și de o serie de rezultate favorabile în celelalte partide, pentru a spera la o clasare în primele șase.
De partea cealaltă, Dinamo va încheia sezonul regulat în subsolul clasamentului, dar o victorie i-ar putea permite să înceapă play-out-ul pe locul 14, poziție care asigură participarea la baraj.
Înainte de meci, Jandarmeria București a emis un comunicat prin intermediul căruia a anunțat "măsuri suplimentare de control" pentru această partidă. Este de așteptat ca Peluza Sud Steaua să-și facă apariția alături de fanii celor de la UTA Arad, fiind binecunoscut faptul că cele două galerii sunt înfrățite.
Jandarmeria București, comunicat oficial înainte de Dinamo - UTA Arad
Fanii celor de la Steaua și-au făcut apariția și în Giulești, la meciul pierdut categoric de UTA Arad, scor 4-1, împotriva Rapidului.
"Pentru desfășurarea în condiții de ordine și siguranță publică a acestui eveniment sportiv, Jandarmeria Capitalei, alături de celelalte instituții cu atribuții în domeniu, va lua măsuri pentru deplasarea în condiții de siguranță a suporterilor la și de la stadion, precum și pentru asigurarea unui climat de siguranță la nivelul Capitalei.
Spectatorii vor avea acces în stadion începând cu ora 18:00, doar pe baza biletelor sau invitațiilor puse la dispoziție de organizator.
Pentru acest meci de fotbal, din rațiuni de securitate, vor fi adoptate măsuri suplimentare de control al autovehiculelor și persoanelor, cu scopul de a preveni introducerea în stadion atât a materialelor pirotehnice, cât și a altor obiecte interzise de cadrul normativ în vigoare.
De asemenea, menționăm faptul că, deși a fost agreată prezența și altor suporteri din București în zona destinată galeriei echipei oaspete, din rațiuni care privesc buna desfășurare a evenimentului sportiv, organizatorul acestuia nu va permite afișarea altor însemne în afara de cele care aparțin echipei FC UTA Arad", a transmis Jandarmeria București.
Sold-out la Dinamo București - UTA Arad!
Rezultatele favorabile din ultima perioadă au adus entuziasm în rândul fanilor dinamoviști, care au cumpărat toate biletele pentru meciul cu UTA Arad, care se va disputa pe "Arcul de Triumf".
Miercuri, toate biletele disponibile pentru această partidă au fost epuizate, potrivit site-ului care comercializează tichete și abonamente pentru meciurile lui Dinamo de pe teren propriu.
"Câinii" se află în acest moment în subsolul clasamentului, pe poziția a 15-a. Elevii lui Zeljko Kopic au acumulat până în prezent 26 de puncte după 29 de etape desfășurate în Superliga. Șapte victorii, cinci remize și 17 eșecuri au consemnat, pe deasupra, dinamoviștii.
Urmăriți SPORT.RO și pe Google News